מצעד זכויות האדם התקיים השנה בפעם השלישית בתל-אביב ולראשונה גם בחיפה, לציון יום זכויות האדם הבינלאומי. כ-6,000 אלפים צועדים מקבוצות שונות ולמעלה מ-100 ארגונים צעדו היום תחת קשת רחבה של דגלים ומאבקים. על הצועדים נמנו פעילים למען זכויות עובדים, זכויות נשים, זכויות המיעוט הערבי, זכויות הקהילה הגאה, זכויות הפלסטינים בשטחים, פעילים למען הזכות לדיור, לבריאות ולחינוך, פליטים, מהגרי עבודה – ועוד משתתפים ומשתתפות רבים שבאו להביע ברגליים למען זכויות אדם לכולם.
בסיום המצעד נערך בכיכר רבין מופע מוזיקלי ייחודי שהופק במיוחד למצעד במטרה לבטא זכויות אדם דרך מוזיקה. על הבמה הופיעו 20 נגנים של התזמורת האנדלוסית הים-תיכונית שליוו את לירון רמתי, קובי אוז, איה כורם, אבטה בריהון ונואל דבס בעיבודים חדשים.
על הבמה נשאו דברים: הסופר סמי מיכאל, נשיא האגודה לזכויות האזרח, הוקראו דבריה של נרימאן תמימי, אקטיביסטית תושבת הכפר נבי-סלאח, אביגיל חצור-סיוון, דוברת תנועת "עתידנו" המובילה את מאבק העובדים הסוציאליים, עבדלחמיד, פליט מדרפור ועמנואל פליט מאריתריאה, ד"ר נבילה אספניולי, פמיניסטית, פעילה לשינוי חברתי ומנהלת מרכז "אל-טפולה" בנצרת לקידום חינוך לגיל הרך בחברה הפלסטינית בישראל, ואפרת ירדאי, דוברת האגודה הישראלית למען יהודי אתיופיה.
לדברי חגי אלעד, מנכ"ל האגודה לזכויות האזרח, "אלפי ישראלים הצביעו היום ברגליים בעד עתיד אנושי יותר: צדק חברתי, שוויון, סוף לכיבוש, דמוקרטיה מהותית וזכויות אדם. מצעד זכויות האדם השנתי לא רק דורש את העתיד הזה – הוא חלק מהגשמתו כאן. המצעד, היום, תם: המאבקים להגשמת זכויות האדם נמשכים ביתר שאת."